b'\n_START_ARTICLE_\nS\xc3\xa9quia de l\'Or\n_START_SECTION_\nHist\xc3\xb2ria\n_START_PARAGRAPH_\nEl primitiu origen de la S\xc3\xa9quia de l\'Or estava en un assut ubicat en el vell llit del T\xc3\xbaria, aig\xc3\xbces avall del pont del "Perniler" oficialment conegut com a pont de l\'Assut de l\'Or. La s\xc3\xa9quia va ser promoguda en 1822 pels agricultors d\'Alfafar per a aprofitar les aig\xc3\xbces sobrants al final del riu T\xc3\xbaria, per\xc3\xb2 la seua funci\xc3\xb3 es va perdre en 1975 amb el pla Sud. El desviament del riu, per evitar les recurrents riuades que patia la ciutat, va obligar a traslladar aig\xc3\xbces amunt la presa de la s\xc3\xa9quia de l\'Or. En concret, es va situar a l\'assut del Repartiment, al terme de Quart de Poblet. Des d\'all\xc3\xad naixen en l\'actualitat les s\xc3\xa9quies de Favara, Rovella, Rascanya i de l\'Or._NEWLINE_Aix\xc3\xad, actualment l\'origen de la s\xc3\xa9quia est\xc3\xa0 situada en l\'Assut del Repartiment i discorre el seu tra\xc3\xa7at al costat de la V-30 pel marge esquerre, entre el canal de l\'assarb i la s\xc3\xa9quia de Favara. Esta s\xc3\xa9quia a soles t\xc3\xa9 dret a les aig\xc3\xbces sobrants del rec de les altres s\xc3\xa9quies, \xc3\xa9s per aix\xc3\xb2 que la presa d\'aigua est\xc3\xa0 elevada 41 cm sobre la s\xc3\xa9quia de Favara marge dret i 29 cm sobre les de Mislata, Rascanya i Rovella. Davant l\'escassesa del recurs h\xc3\xaddric, rep les aig\xc3\xbces de la depuradora de Quart-Ben\xc3\xa0ger quan passa pel seu costat; i a la fi del tra\xc3\xa7at, quan recupera el recorregut hist\xc3\xb2ric a prop de Pinedo, tamb\xc3\xa9 rep aportacions procedents de la depuradora de Pinedo, que li proporcionen cabals de fins a 3 metres c\xc3\xbabics per segon, m\xc3\xa9s que suficients per al rec de l\'arrossar._NEWLINE_L\'any 2006 es va realitzar un recreixement del caixer primitiu, format per peces de formig\xc3\xb3 prefabricat talment que permet un transport de majors cabals cap a l\'arrossar que els permesos pel caixer hist\xc3\xb2ric. At\xc3\xa9s que la major part del territori de l\'Horta est\xc3\xa0 urbanitzat, probablement la s\xc3\xa9quia de l\'Or \xc3\xa9s una de les que tenen actualment la major superf\xc3\xadcie de reg._NEWLINE_La casa de les comportes, protegida pel PGOU de Val\xc3\xa8ncia, \xc3\xa9s l\'\xc3\xbanica resta de la s\xc3\xa9quia de l\'Or que queda en la ciutat de Val\xc3\xa8ncia. L\'edifici, situat entre l\'\xc3\x80gora i el pont de l\'Assut de l\'Or, ha quedat envoltat pels moderns edificis de l\'arquitecte Santiago Calatrava.'